作者:陳陶
標題:閒居雜興五首
內容:虞韶九奏音猶在，只是巴童自棄遺。閑臥清秋憶師曠，好風搖動古松枝。一顧成周力有餘，白雲閑釣五溪魚。中原莫道無麟鳳，自是皇家結網疏。長愛真人王子喬，五松山月伴吹簫。從他浮世悲生死，獨駕蒼鱗入九霄。越裡娃童錦作襦，豔歌聲壓郢中姝。無人說向張京兆，一曲江南十斛珠。雲堆西望賊連營，分閫何當舉義兵。莫道羔裘無壯節，古來成事盡書生。